కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
ఆసియా కప్: భారత్‌పై బంగ్లా థ్రిల్లింగ్ విక్టరీ
మహిళ టీ20 ఆసియా ప్రపంచకప్‌లో బంగ్లాదేశ్ దూసుకెళ్తోంది. బుధవారం భారత్‌తో జరిగిన మ్యాచ్‌లో 7 వికెట్లతో గెలిచి టోర్నమెంట్‌లో రెండో విజయాన్ని నమోదుచేసింది.
Samayam Telugu | Updated:
Jun 6, 2018, 04:17PM IST
ఆసియా కప్: భారత్‌పై బంగ్లా థ్రిల్లింగ్ విక్టరీ
మహిళ టీ20 ఆసియా ప్రపంచకప్‌లో బంగ్లాదేశ్ దూసుకెళ్తోంది. బుధవారం భారత్‌తో జరిగిన మ్యాచ్‌లో 7 వికెట్లతో గెలిచి టోర్నమెంట్‌లో రెండో విజయాన్ని నమోదుచేసింది. భారత్ నిర్దేశించిన 142 పరుగుల లక్ష్యాన్ని కేవలం 3 వికెట్లు మాత్రమే కోల్పోయి ఛేదించింది. వాస్తవానికి బంగ్లాదేశ్ 43 పరుగులకే ఈ మూడు వికెట్లను కోల్పోయింది. అయితే ఫర్గానా హోక్ (46 బంతుల్లో 52), రుమానా అహ్మద్ (34 బంతుల్లో 42) మరో వికెట్ పడకుండా జాగ్రత్తపడ్డారు. వీరిద్దరూ నాలుగో వికెట్‌కు 93 పరుగుల విలువైన భాగస్వామ్యాన్ని ఏర్పరచడమే కాకుండా జట్టుకు థ్రిల్లింగ్ విక్టరీని అందించారు. ఆఖరి ఓవర్ వరకు ఉత్కంఠగా సాగిన మ్యాచ్‌లో భారత్‌కు ఓటమి తప్పలేదు.
తొలుత బ్యాటింగ్ చేసిన భారత్ నిర్ణీత 20 ఓవర్లలో 7 వికెట్ల నష్టానికి 141 పరుగులు చేసింది. ఓపెనర్ మిథాలీ రాజ్ (15) రనౌట్ కాగా.. మరో ఓపెనర్ స్మృతి మంధాన (2) నిరాశపరిచింది. కెప్టెన్ హర్మన్‌ప్రీత్ కౌర్ (37 బంతుల్లో 42), దీప్తి శర్మ (28 బంతుల్లో 32), పూజా వస్త్రాకర్ (20) రాణించారు. ఒక్క పరుగు తేడాలో హర్మన్, దీప్తి వికెట్లు కోల్పోవడం భారత్‌కు పెద్ద దెబ్బే అని చెప్పాలి. ఒక వేళ వీళ్లిద్దరిలో ఒకరు ఉన్నా స్కోరు ఇంకాస్త పెరిగేది. అయితే భారత్ ఇన్నింగ్స్‌లో ఒక్క సిక్స్ కూడా లేకపోవడం గమనార్హం.
ఇక 142 పరుగుల లక్ష్యంతో బరిలోకి దిగిన బంగ్లాదేశ్‌కు ఓపెనర్లు షమీమా సుల్తానా(23 బంతుల్లో 33), అయాషా రహ్మాన్ (10 బంతుల్లో 12) మంచి ఆరంభాన్నే ఇచ్చారు. అయితే 29 పరుగుల వద్ద అయాషా రూపంలో బంగ్లా తొలి వికెట్‌ను కోల్పోయింది. ఆ తరవాత షమీమా, ఫర్గానా ఇన్నింగ్స్‌ను చక్కదిద్దే ప్రయత్నం చేశారు. ఈ క్రమంలో 45 పరుగుల వద్ద షమీమాను పూజా వస్త్రాకర్ ఔట్ చేసింది. ఆ తరవాత వెంటనే నిగర్ సుల్తానా(1)ను పూనమ్ యాదవ్ పెవిలియన్‌కు పంపింది. అనంతరం క్రీజులో వచ్చిన రుమానా అహ్మద్.. ఫర్గానాతో కలసి లాంఛనాన్ని పూర్తిచేసింది. ఆఖర్లో భారత బౌలర్లు కట్టుదిట్టంగా బౌలింగ్ చేయడంతో సింగిల్స్‌తోనే బంగ్లా విజయాన్ని అందుకుంది.
కాగా, ఆసియా కప్‌లో పాల్గొన్న నాలుగు పెద్ద జట్లు ఇండియా, శ్రీలంక, పాకిస్థాన్, బంగ్లాదేశ్ చెరో మూడు మ్యాచ్‌లు ఆడి రెండింటిలో గెలిచాయి. థాయిలాంట్ మూడింటిలో ఒక మ్యాచ్ గెలిచింది. మలేసియా ఒక్క మ్యాచ్‌లోనూ గెలవలేదు. రేపు (జూన్ 7న) శ్రీలంకతో భారత్ తలపడుతుంది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.